**ΠΡΟΛΗΨΗ ΤΩΝ ΕΡΓΑΤΙΚΩΝ ΑΤΥΧΗΜΑΤΩΝ**

**Σύνηθες είδος ατυχήματος — Σύνθλιψη από ανατροπή περονοφόρου ανυψωτικού οχήματος**

**Σύνθλιψη από ανατροπή περονοφόρου ανυψωτικού οχήματος. Γιατί;**

Το περονοφόρο ανυψωτικό όχημα είναι ένας εξοπλισμός εργασίας για τη μετακίνηση και την ανύψωση φορτίων, ο οποίος κυκλοφορεί στο επίπεδο του εδάφους, διαθέτει μηχανοκίνητη έλξη και χρησιμοποιείται για να ανυψώνει, να κατεβάζει, να μεταφέρει και να ωθεί φορτία.

Η χρήση περονοφόρων ανυψωτικών οχημάτων εκθέτει τον χειριστή σε διάφορους επαγγελματικούς κινδύνους, και συγκεκριμένα στον κίνδυνο σύνθλιψης από ανατροπή, η οποία μπορεί να προκαλέσει τον θάνατό του.

Η χρήση περονοφόρων ανυψωτικών οχημάτων αφορά πολλούς τομείς δραστηριότητας, δηλαδή τους τομείς της βιομηχανίας, του εμπορίου και των υπηρεσιών, μεταξύ άλλων.

Η **«ανατροπή του περονοφόρου ανυψωτικού οχήματος»** οφείλεται σε απώλεια ευστάθειας, η οποία είναι αποτέλεσμα πολλών παραγόντων. Ορισμένοι από αυτούς είναι η δημιουργία κοιλώματος στο έδαφος λόγω του υψηλού φορτίου που μεταδίδεται από τον εξοπλισμό, η χρήση σε θέσεις με κλίση μεγαλύτερη της μέγιστης επιτρεπόμενης από τον κατασκευαστή, η μετακίνηση με το φορτίο σε υψηλή θέση, η παράβλεψη της ικανότητας ανύψωσης που ορίζεται στο διάγραμμα φορτίου ή ακόμη και οι αιφνίδιες κινήσεις με το περονοφόρο ανυψωτικό όχημα.

**Σχεδιασμός της Ασφάλειας και Υγείας στην Εργασία (ΑΥΕ)**

Ο σχεδιασμός της ασφάλειας και η εκτίμηση των υποκείμενων κινδύνων στους χώρους εργασίας όπου χρησιμοποιούνται τα περονοφόρα ανυψωτικά οχήματα πρέπει να εξετάζουν συγκεκριμένα τα μέτρα προστασίας και πρόληψης που πρέπει να τηρούνται, λαμβανομένων υπόψη των πολλών παραγόντων κινδύνου.

Ο εργοδότης πρέπει να διασφαλίζει ότι όλοι οι εργαζόμενοι γνωρίζουν τους κινδύνους που συνδέονται με τη χρήση περονοφόρων ανυψωτικών οχημάτων, καθώς και τα μέτρα που προβλέπονται για την πρόληψή τους.

Οι διαδικασίες ασφάλειας πρέπει να καθορίζονται σύμφωνα με τα χαρακτηριστικά του περονοφόρου ανυψωτικού οχήματος (π.χ. διάγραμμα φορτίου) και του φορτίου που πρόκειται να αποτελέσει αντικείμενο χειρισμού (π.χ. βάρος, όγκος, κέντρο βάρους).

**Περιγραφή θανατηφόρου ατυχήματος — σύνθλιψη λόγω ανατροπής του περονοφόρου ανυψωτικού οχήματος**

* Ο χειριστής οδηγούσε ένα περονοφόρο ανυψωτικό όχημα για να μετακινήσει χοάνη φορτωμένη με υλικό, το οποίο έπρεπε να εκφορτωθεί σε αποθήκη.
* Κατά τη διάρκεια της εργασίας, ο χειριστής ανασήκωσε την χοάνη περίπου τέσσερα μέτρα από το έδαφος για να προχωρήσει στην απόρριψη του υλικού, μετά έστριψε με οπισθοπορεία και διατηρώντας τη χοάνη ανυψωμένη.
* Κατά τον ελιγμό, το περονοφόρο ανυψωτικό όχημα έχασε την ευστάθειά του, έγειρε κατά μήκος και ο χειριστής πετάχτηκε από τη θέση του οδηγού.
* Το περονοφόρο ανυψωτικό όχημα ανατράπηκε πλαγίως, συνθλίβοντας τον χειριστή με το σύστημα προστασίας σε περίπτωση ανατροπής.

**Κατά τη διερεύνηση του ατυχήματος διαπιστώθηκε ότι:**

* Το περονοφόρο ανυψωτικό όχημα που χρησιμοποιήθηκε έφερε σήμανση CE και δήλωση συμμόρφωσης ΕΕ.
* Ο χειριστής είχε λάβει κατάρτιση τεσσάρων ωρών για την οδήγηση μηχανημάτων και εξοπλισμού.
* Οι οδηγίες εργασίας που δόθηκαν στον χειριστή περιλάμβαναν διαδικασίες ασφάλειας για την οδήγηση περονοφόρων ανυψωτικών οχημάτων.
* Σύμφωνα με τις διαδικασίες ασφάλειας, η μεταφορά του φορτίου πρέπει να πραγματοποιείται με ανύψωση 20-30 cm σε σχέση με το έδαφος. Σε περίπτωση που είναι αναγκαία η μετακίνηση με το φορτίο ανασηκωμένο, η εργασία πρέπει να εκτελείται με τη μέγιστη δυνατή προσοχή και το φορτίο να κατεβαίνει όσο το δυνατόν συντομότερα.
* Παρά την υποχρεωτική χρήση της ζώνης ασφαλείας, αυτή δεν χρησιμοποιήθηκε και ο εργοδότης δεν διόρθωσε την εν λόγω συμπεριφορά.
* Σε περίπτωση ανατροπής του περονοφόρου ανυψωτικού οχήματος, ο χειριστής πρέπει να ακολουθεί τη σύσταση έκτακτης ανάγκης, ειδικότερα, να κρατά σφιχτά το τιμόνι και να διατηρεί ολόκληρο το σώμα του εντός της καμπίνας.

**Τι προκάλεσε το ατύχημα;**

* Ακατάλληλη οδήγηση του περονοφόρου ανυψωτικού οχήματος με το φορτίο ανασηκωμένο.
* Απότομη αποχώρηση από το περονοφόρο ανυψωτικό όχημα κατά τη διάρκεια του ελιγμού οπισθοπορείας.
* Μη χρήση ζώνης ασφαλείας ή άλλου συστήματος συγκράτησης.
* Ανεπαρκής κατάρτιση του χειριστή.
* Ανεπαρκής εποπτεία της συμμόρφωσης με τις οδηγίες ασφαλείας.

**Μέτρα προστασίας και πρόληψης**

* Περονοφόρο ανυψωτικό όχημα εξοπλισμένο με συστήματα για την προστασία του χειριστή από ανατροπή και πτώση αντικειμένων, καθώς και με φωτεινή και ακουστική προειδοποίηση.
* Ύπαρξη και χρήση από το χειριστή ζώνης ασφαλείας / μηχανισμού συγκράτησης.
* Κατάλληλη εκπαίδευση για τον χειρισμό περονοφόρων ανυψωτικών οχημάτων (σύμφωνα με την εθνική νομοθεσία και πρακτική).
* Ενημέρωση σχετικά με τους κινδύνους για άλλες εργασίες που εκτελούνται, και συγκεκριμένα εκείνες που περιλαμβάνονται στο εγχειρίδιο οδηγιών όσον αφορά τον χειρισμό του μηχανήματος και τα φορτία που μπορεί να φέρει (με γνώση του τρόπου ανάγνωσης του διαγράμματος φορτίου).
* Επαρκής οριοθέτηση των οδών κυκλοφορίας για την πρόληψη συγκρούσεων και ελιγμών που θα μπορούσαν να προκαλέσουν κίνδυνο ανατροπής.
* Χρήση ενδυμάτων υψηλής διακριτότητας.

**Για περισσότερες πληροφορίες:**

<https://www.hsa.ie/eng/publications_and_forms/publications/information_sheets/forklift-safety-tips.pdf>